“Procedurat që ndjekin funksionaret e lartë për të marrë vendime janë në përputhje me aktet ligjore dhe nënligjorë në fuqi. Në mbështetje të ligjit Nr.10 093, datë 9.3.2009 “Për Organizimin dhe Funksionimin e Agjencisë Për Mbështetjen e Shoqërisë Civile”, nëpunësi më i lartë civil në Agjenci është Drejtori Ekzekutiv, i cili raporton dhe jep llogari drejtpërdrejt te Bordi mbikqyrës i AMSHC. Drejtori Ekzekutiv ushtron funksionet e tij në përputhje me ligjin nr. 152/2013 “Për nëpunësin civil”, dhe çdo legjislacion në fuqi për aq sa është i zbatueshëm.. 1. Drejtori ekzekutiv kryen këto detyra: a) përfaqëson AMSHC-në në marrëdhëniet me palë të treta; b) administron, mbikëqyr e drejton veprimtarinë e AMSHC-së dhe të administratës së saj, përfshirë punësimin e administrimin e personelit, në përputhje me ligjin, statutin e agjencisë dhe vendimet e bordit mbikëqyrës; c) i bën propozime e sugjerime bordit mbikëqyrës sa herë që i kërkohet ose, kryesisht, për mbarëvajtjen e veprimtarisë së AMSHC-së; ç) siguron bashkëpunimin me institucionet publike dhe personat juridikë, vendas ose të huaj, për mbarëvajtjen e veprimtarisë së AMSHC-së; d) ushtron çdo detyrë tjetër, që nuk i është dhënë bordit mbikëqyrës të AMSHC-së, në përputhje me dispozitat e këtij ligji, të legjislacionit në fuqi dhe statutit të agjencisë. 2. Anëtarët e bordit mbikëqyrës ose debitorë të AMSHC-së dhe të afërmit e tyre nuk mund të emërohen në detyrën e drejtorit ekzekutiv të agjencisë. 3. Drejtori ekzekutiv merr pjesë në mbledhjet e bordit mbikëqyrës pa të drejtë vote dhe ka të drejtë të propozojë çështje për t’u përfshirë në rendin e ditës të mbledhjeve të bordit. 4. Drejtori ekzekutiv emërohet dhe shkarkohet me shumicën e thjeshtë të numrit të përgjithshëm të anëtarëve të bordit mbikëqyrës.